1Puranana napogau’ Arung Hizkia gau’-gau’ iya mappaitangngéngngi atinulurenna lao ri PUWANGNGE, Sanhérib arung Asyur gasai Yéhuda. Nakeppungngi kota-kota mabbénténgngé sibawa paréntangngi pasukanna kuwammengngi nasittaiwi.
2Wettunna naisseng Hizkia makkedaé manniya’i Sanhérib gasai Yérusalém,
3silaonni sining pegawénna enrengngé sining parawirana pettuiwi untu’ tongkoi sining onrong uwai ri saliweng kota sibawa akkatta kuwammengngi dé’ nalolongeng uwai sining tau Asyur-é rékko lettu’i mennang ri seddéna Yérusalém. Maéga senna tau ripangara untu’ tongkoi sininna mata uwai iya massolo’é massu ri kotaé.
4(32:3)
5Nainappa napakkasse arungngé attahangenna kotaé sibawa pédécéngiwi témbo’na, patettongngi manara-manara ri yasé’na sibawa patettong témbo’ laing ri saliweng. Ri lainnaéro napédécéngiwi bénténg iya ripatettongngé ri yasé’na goppo tanaé ri seddé alauna kota Yérusalém cowaé. Massuro towi mébbu maéga senna bessi sibawa kaliyawo.
6Makkai parawira-parawira untu’ kapalaiwi sininna tau worowané ri laleng kotaé, nanasuroi mennang maddeppungeng ri lapangang seddé yolona pintu gerbanna kotaé. Nainappa makkeda lao ri mennang,
7"Sabbara’no sibawa mateppe’no; aja’ mumétau lao ri arung Asyur iyaré’ga lao ri pasukanna. Awatangeta lebbi battowai naiya aléna.
8Mappunnaiwi awatangeng tolino, iyakiya idi mappunnaiki PUWANG Allataala untu’ mabbantu sibawa mammusurekki." Naéngkalingana ada-adanna arunna mennanro, baranini ra’ya’é.
9Siyagangngaré wettu ri munrinna wettunna Sanhérib silaong pasukanna ri Lakhis mupi, kirinni suro lao ri Hizkia sibawa ra’ya’ Yéhuda ri Yérusalém untu’ palettu’i pasengngéwé,
10"Iyya Sanhérib arung Asyur, macinna makkutana aga saba’na mubarani makkuwa untu’ tette monro ri Yérusalém iya mattengngangngé rikeppunro.
11Makkedaiga Hizkia makkedaé PUWANG Allataalamu leppessakko matu polé ri akuwasatta? Aja’ mumateppe, saba nabelléko bawang. Naleppessakko bawang maté alupureng sibawa adekkang.
12Aléna ritu mancuru’i sining onrong assompangngé sibawa mézba-mézba untu’ PUWANGNGE, nainappa nasuro tau Yéhudaé sibawa Yérusaléngngé massompa enrengngé mattunu dupa riséddié mézba bawang.
13Dé’ga muwissengngi aga iya puraé upogau’ sibawa toriyoloku lao ri bangsa-bangsa laingngé? Dé’pa naengka déwata-déwatana bangsa laingngé paleppe’i bangsana polé ri akuwasanna arung Asyur!
14Niga polé ri mennang pura pogau’i gau’éro? Dé’ namakkullé déwatamu mulléi passalama’ko!
15Aja’ muleppessangngi iyaro arummu belléko sibawa paddonggo-donggoko! Aja’ mumateppe ri aléna! Saba’ dé’ naengka muwi déwatana bangsa niga mulléi malleppessangngi bangsana polé ri akuwasanna bangsa Asyur. Pastini iyaro déwatamu dé’to naulléi matu paleppe’ko!"
16Maéga mupa ada-ada laing iya napowadaé iyaro sining surona Asyur untu’ cellai PUWANG Allataala sibawa Hizkia, atanna PUWANG-ngéro.
17Moki towi sure’ arung Asyur iya méwaéngngi PUWANGNGE, Allataala iya nasompaé tau Israélié. Mappakkuwaié oninna iyaro sure’é, "Déwata-déwatana bangsa laingngé dé’ naulléi paleppe’i bangsana polé ri akuwasakku, makkuwatoro déwatana Hizkia dé’ naulléi paleppe’i bangsana polé ri akuwasakku."
18Iyaro sining surona Asyur nagora-gorang manengngi iyaro ri laleng basa Ibrani untu’ péttauriwi sibawa lemmaiwi sumange’na sining tau Yérusaléngngé iya engkaé ri yasé’na témbo’na kotaé, kuwammengngi naulléi mennang sittaiwi iyaro kotaé sibawa magampang.
19Mabbicarai mennang passalenna Allataala iya nasompaé ri Yérusalém pada-pada muto passalenna déwata-déwatana bangsa laingngé, iyanaritu dato’-dato’ ébbu tolino.
20Nassempajanna Arung Hizkia sibawa Nabi Yésaya ana’ Amos. Mangobbii mennang méllau pattulung lao ri Allataala.
21Nanakirinna PUWANGNGE séddi malaéka’ iya mpunoéngngi iyaro sining prajuri’na sibawa sining parawirana Asyur. Namasiri senna’na nalisu arung Asyur ri wanuwanna. Riséuwaé esso wettunna mattengngang ri laleng bola déwatana, siyagangngaré polé ri ana’-ana’na muto polé mpunoi sibawa peddang.
22Makkuwaniro carana PUWANGNGE paleppe’i Arung Hizkia sibawa pabbanuwana Yérusalém polé ri akuwasanna Sanhérib arung Asyur, sibawa sining balinna iya laingngé. PUWANGNGE mpéréngngi mennang atuwong iya amangngé tenriganggu polé ri wanuwa-wanuwa seddéna.
23Maéga tau lao ri Yérusalém tiwi pakkasuwiyang untu’ PUWANGNGE sibawa hadiya-hadiya untu’ Hizkia, angkanna sipongennaro ripakalebbii ri sininna bangsaé.
24Iyaro wettué malasai Arung Hizkia. Iyaro lasana makkuwamani serona angkanna céddé maté. Massempajanni, na PUWANGNGE mpéréngngi tanrang makkedaé majjappai matu.
25Iyakiya nasaba matempoi, dé’ namattarima kasi ri ajjappang iya riwéréngngéngngi ri PUWANGNGE. Rimakkuwannanaro macaini PUWANGNGE lao ri Yéhuda sibawa Yérusalém.
26Iyakiya paccappurenna Hizkia sibawa sining tau Yérusaléngngé pakariyawai aléna, na sipongenna tuwo mupi Hizkia iyaro pahukkungengngé dé’pa napajoppai.
27Mancaji sugi senna’ni Hizkia, sibawa ripakalebbi ri sininna tauwé. Mébbui sining bili’ untu’ taroi waramparanna iyanaritu: ulaweng, péra’, batu-batu paramata, rampa-rampa, kaliyawo sibawa barab-barang mangke laingngé.
28Mappunnaiwi gudang untu’ waramparang wassélé tanana padaénna: gandong, anggoro sibawa minnya zaitun; wakké-wakkéto untu’ sining sapinna sibawa bimbala’na iya maéga senna’é.
29Ri lainnaéro patettong towi maéga kota. Asugireng iya riwéréngngéngngi ri Allataala maona senna.
30Arung Hizkia ritu téppo’i mata uwaina Gihon, nanapassolo’i uwaina lalo ri sépe’é ri laleng tanaé muttama ri kota Yérusalém. Sininna iya napogau’é Hizkia papoléi wassélé.
31Na wettunna sining suro polé ri Babél polé untu’ makkutanangngi ri aléna passalenna ajjappanna iya makalallaingngé, PUWANGNGE leppessangngi Hizkia tinda’ riyalé, kuwammengngi naulléi mojiwi atinna.
32Curita laingngé passalenna Arung Hizkia, sibawa passalenna pappojinna lao ri PUWANGNGE riyokii ri laleng kitta Wahyu polé ri Allataala Lao ri Nabi Yésaya Ana’ Amos, sibawa ri laleng kitta Sejarana Arung-ngarunna Yéhuda sibawa Israél.
33Matéi Hizkia, naritampung ri bagiyang tuppungngé ri tana akkuburukeng arung-ngarungngé. Sininna ra’ya’ Yéhuda sibawa Yérusalém mpéréngngi pappakaraja iya battowaé lao ri aléna wettunna maté. Manasyé ana’ worowanéna mancaji arung sulléiwi.
bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn